## L’Institut Valencià de Cultura presenta el segon volum del catàleg ‘Curts Comunitat Valenciana 2025’

*** Este recopilatori reunix tres curts de ficció i dos d’animació
* El catàleg és una iniciativa per a promocionar el curtmetratge valencià en festivals de cine**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), presenta el segon volum del catàleg ‘Curts Comunitat Valenciana 2025’, amb el qual es pretén promocionar i donar a conéixer la producció anual del curtmetratge valencià en festivals de cine nacionals i internacionals, així com en la indústria audiovisual.

L’IVC elabora dos volums anuals del catàleg ‘Curts Comunitat Valenciana’. El primer volum es publica en gener i el segon en juny. Cada un compta amb un màxim de sis curtmetratges. Així mateix, l’Institut Valencià de Cultura s’encarrega de realitzar la promoció del catàleg de curtmetratges per un període de dotze mesos.

En este segon volum del catàleg ‘Curts Comunitat Valenciana 2025’ s’han seleccionat cinc curtmetratges de les 30 obres presentades: tres curts de ficció i dos d’animació.

El jurat encarregat de fer la selecció ha estat format per la tècnica de difusió de mercats de Catalan Films, Elisabeth Sala; la directora i guionista valenciana Elena Escura; i la tècnica de programació de la Filmoteca Valenciana, Nuria Castellote.

Els tres curts de ficció són *Exilis*, dirigit per Dani Reina; *Trece gatos*, dirigit per David Gaspar; i *Lleó*, dirigit per Alba Just. Els dos curts d’animació són *Balada de peces y pájaros*, dirigit per Anny Uribe i Juan Arévalo; i *El aspirante*, dirigit per Sam Ortí.

**Tres curts de ficció**

Escrit i dirigit per Dani Reina i produït per Mónica i María Jesús Fernández Menéndez per a la productora Fresno Films, *Exilis* és una producció amb ajudes de l’IVC que compta amb el suport d’À Punt i CREA SGR. El curt està protagonitzat per Jordi Ballester, Cristina Fernández Pintado i Isabel Requena.

*Exilis* és un drama intimista ambientat en l’habitació d’un hostal parisenc a principis dels anys 50. A través de la catarsi emocional d’un matrimoni, la pel·lícula enfronta dos postures distintes sobre la manera d’afrontar les ferides del passat i com construir un nou futur.

Dani Reina és guionista de ficció i ha sigut membre de l’equip de desenrotllament de la productora Isla Audiovisual. Ha treballat en la sèrie *La Sala* (2019), ha sigut creador de l’argument i guionista de la segona temporada de *Bajo la red* (2018), i va ser un dels guionistes de *No te puedes esconder* (2020). També va dirigir el curt *180 graus* (2023), produït per Fresno Films i inclòs en el primer volum del catàleg ‘Curts’ per a 2024.

*Trece gatos*, produït, dirigit i escrit per David Gaspar en col·laboració amb Elena Garrote, és una comèdia dramàtica sobre l’evasió emocional, els traumes i els instints felins: Laura adopta un gat cada vegada que alguna cosa la desborda, i ja en van tretze. El curt està protagonitzat per Pepa Juan, Ariadna Llobet, Lorena López i David Gaspar.

Escrit i dirigit per Alba Just i produït per Marina Perales i Fran Ruvira per a Umbracle Cine, *Lleó*, compta amb les ajudes de producció de l’IVC. El guió de Lleó va ser present en els *pitchs* de les jornades de curtmetratge ‘Curt Creixent’ en 2023. El curt està protagonitzat per Goye Cobo, Elia Sanmartín, Morgan Blasco, Mateo Alkozira, Patxi Machado i Pepo de Pablo.

Basat tant en *Cartes al pare* de Franz Kafka com en les mateixes vivències de la directora, el curt aborda la relació d’un home amb el seu fill, les seues anades i tornades, els seus conflictes i la seua relació amb l’entorn: Lleó és un jove que torna a la casa familiar en plena horta valenciana i aprofita la seua estada per a retrobar-se amb els seus amics, la seua família i amb si mateix.

Alba Just és una jove realitzadora nascuda a València (1998), que es va iniciar en el món de la fotografia quan tenia 16 anys. Després de tres anys estudiant Comunicació Audiovisual en la Universitat CEU Cardenal Herrera, va decidir professionalitzar-se com a fotògrafa i càmera de vídeo de nombrosos artistes.

**Dos curts d’animació**

*El aspirante* és un curt d’animació sense diàlegs, dirigit per Sam Ortí, escrit per Flora Cuevas i produït per Conflicto Productions. Conta la rutinària història d’un funcionari, que viu i treballa en un diminut habitacle gris i depriment, la missió del qual en la vida és rebutjar les sol·licituds que es presenten en la seua finestreta i amb el temor constant que aparega algú amb tots els impresos en orde i haja de fer ús del seu encuny verd d’aprovació.

Cineasta polifacètic nascut a València, Sam Ortí ha gaudit de reconegut prestigi en el món del cine amb curtmetratges molt premiats com *Vicenta* (2010), *The Werepig* (2008) o *Encarna* (2003).

Dirigit pels animadors colombians Anny Uribe i Juan Arévalo, escrit per Sofía Añón Picó i produït per Adasat Hernández León per al màster d’Animació de la Universitat Politècnica de València, *Balada de peces y pájaros* és un curt d’animació en 2D sobre el conflicte armat a Colòmbia.

La protagonista del curt és Carlina, una xiqueta de dotze anys que perd son pare en la guerra que patix Colòmbia. A la busca de tancar el cicle de dolor de la seua família, abandona sa casa guiada per un ser místic, però el ressentiment i por cap als hòmens armats li fan perdre el seu camí.

Nascut a Cali (Colòmbia), Juan José Arévalo Reyes és dissenyador gràfic i animador. Ha orientat la seua labor cap al desenrotllament visual de projectes audiovisuals. També ha treballat com a animador per a la segona temporada de la sèrie *Animalxs* (2023) de Canal Capital i com a animador i realitzador per a diferents projectes audiovisuals de l’estudi d’animació LaPajaraPinta.

Nascuda a Bogotà (Colòmbia), Anny Sofía Uribe Zambrano és realitzadora d’animació graduada per la Universitat Jorge Tadeo Lozano. Va formar part de l’equip d’animació de la minisèrie *Médulas: sanando de raíz* (2020) de Canal Capital, va participar en la segona temporada de la sèrie *Animalxs* (2023) i ha treballat com a realitzadora en diverses produccions de l’estudi d’animació LaPajaraPinta.

Fecha: 15/05/2025